อลาสเตอร์ปีศาจวิทยุ

**อลาสเตอร์** "**ปีศาจวิทยุ**" () เป็นตัวละครที่สร้างสรรค์โดยวิเวียน "วิฟเซียพ็อพ" เมดราโน (Vivienne "VivziePop" Medrano) ปรากฏเป็นหลักในซีรีส์แอนิเมชันโทรทัศน์สำหรับผู้ใหญ่แนวละครเพลงเรื่อง *[[โรงแรมนรกหรรษา]]* (*Hazbin Hotel*) โดยมีบทบาทเป็นหนึ่งในจอมปีศาจแห่งนรก อลาสเตอร์ให้เสียงพากย์โดยเอดเวิร์ด บอสโก (Edward Bosco) และกาเบรียล ซี. บราวน์ (Gabriel C. Brown) ในตอนนำร่องและซีรีส์มิวสิกวิดีโอตั้งแต่ พ.ศ. 2562 ถึง พ.ศ. 2567 และให้เสียงพากย์โดยเอมีร์ ทาไลในซีรีส์แอนิเมชันตั้งแต่ พ.ศ. 2567 นักพากย์ผู้ให้เสียงภาษาไทยคืออภิชิต ลิขิตลิ้มปรีชา อลาสเตอร์เป็นคนบาปที่ยิ้มอยู่ตลอดเวลา ได้กลับมาหลังหายตัวไป 7 ปีเพื่อมาช่วยบริหารโรงแรมชื่อโรงแรมฮาซบินซึ่งเป็นบ้านกึ่งวิถีที่ก่อตั้งโดยชาร์ลี มอร์นิงสตาร์ (Charlie Morningstar) โดยมีจุดประสงค์เพื่อไถ่บาปให้วิญญาณของผู้ที่อยู่ในนรกและช่วยให้ได้ขึ้นสวรรค์ อลาสเตอร์หาทางชี้นำและควบคุมชาร์ลี ขณะเดียวกันก็ต้องการจะปลดปล่อยวิญญาณของตนจากการรับใช้โรซี่ (Rosie) ที่เป็นจอมปีศาจด้วยกัน อลาสเตอร์มักมาพร้อมกับฮัสค์ (Husk) ที่เป็นบาร์เทนเดอร์ และนิฟฟ์ตี้ (Niffty) ที่เป็นแม่บ้าน โดยอลาสเตอร์เป็นเจ้าของวิญญาณของทั้งคู่ อลาสเตอร์ยังถือเป็นคู่ปรับของว๊อกซ์ (Vox) ซึ่งเป็นจอมปีศาจด้วยกัน และลูซิเฟอร์ (Lucifer) ที่เป็นพ่อของชาร์ลี

ตัวละครอลาสเตอร์ได้รับการตอบรับในเชิงบวก โดยได้รับความสนใจเป็นพิเศษในฐานะตัวละครเอเซ็กชวลที่โดดเด่นในสื่อ

## แนวคิดและการสร้าง
อลาสเตอร์ได้รับการสร้างสรรค์ขึ้นโดยเมดราโนระหว่างที่เธอเรียนอยู่ที่โรงเรียนวิจิตรศิลป์ในนครนิวยอร์ก ปรากฏโดยไม่ระบุชื่อตัวละครในหน้าดีเวียนต์อาร์ต "circa. 2008" ของเมดราโน เธอวางแผนให้อลาสเตอร์เข้าร่วมเป็นตัวละครในซีรีส์เว็บคอมิกเมื่อ พ.ศ. 2555 เรื่อง *[[ซูโฟเบีย]]*  ในฐานะตัวละครสมทบในเนื้อเรื่องภาค "*แองเจิลแอนด์เดมอน*" (*Angels and Demons*)  ที่วางแผนไว้หลังการสร้างอลาสเตอร์อย่างเป็นทางการเมื่อ พ.ศ. 2554 หลังจากเนื้อเรื่องภาคนี้ของ *ซูโฟเบีย* ถูกยกเลิกไปเมื่อ พ.ศ. 2559 และถูกปรับปรุงใหม่เป็น *โรงแรมนรกหรรษา* ดีไซน์เต็มของอลาสเตอร์ใน *ซูโฟเบีย* ก็ไม่ได้รับการตีพิมพ์

### การออกแบบและเสียงพากย์
ในเนื้อเรื่องภาค "*แองเจิลแอนด์เดมอน*"  ของเว็บคอมิกเรื่อง *[[ซูโฟเบีย]]* ที่ไม่ได้ตีพิมพ์ อลาสเตอร์ถูกวาดให้เป็นกวางปีศาจสีดำ-แดงที่สามารถแปลงร่างเป็นกวางร่างมนุษย์ได้ อลาสเตอร์ถูกระบุว่า "ชื่นชอบการทำข้อตกลงและหลอกล่อมนุษย์ให้มารับใช้" อลาสเตอร์เป็นสมาชิกของ "แก๊งปีศาจนอกคอก" (Demon Misfit Gang) ซึ่งภายหลังกลายเป็นกลุ่มตัวละครหลักของ *[[โรงแรมนรกหรรษา]]* การ์ตูนสั้นเกี่ยวกับ *ซูโฟเบีย* ที่เผยแพร่ทางหน้าดีเวียนต์อาร์ตและหน้าทัมเบลอร์ของเมดราโนจะเห็นอลาสเตอร์พยายามแทนที่ออทัมน์ (Autumn) ซึ่งเป็นเด็กหนุ่มกวางด้วยกัน และพยายามโน้มน้าวดาเมียน (Damian) ซึ่งเป็นเจ้าชายแห่งนรกในเว็บคอมิกให้ทำข้อตกลงกับตน ในขณะที่ตัวอลาสเตอร์เองก็ตกหลุมรัก "เคซี" (KayCee) ตัวตนโบราณผู้ทรงอำนาจ

ในตอนนำร่องของ *โรงแรมนรกหรรษา* อลาสเตอร์เป็นมนุษย์เต็มตัว ยกเว้นลักษณะบางอย่างที่คล้ายกวาง ได้แก่ กีบเท้าและเขา เขาสวมเสื้อนอกสีแดงและฉีกยิ้มตลอดเวลาด้วยฟันที่แหลมคม เมดราโนยืนยันบนบัญชีทวิตเตอร์ของเธอว่าอลาสเตอร์เป็นเอเซ็กชวล ซึ่งก็มีการกล่าวถึงเรื่องนี้ในซีรีส์ในตอน "สวัสดี โรซี่!" (Hello Rosie!) เอมีร์ ทาไล (Amir Talai) นักพากย์ผู้ให้เสียงอลาสเตอร์ก็กล่าวถึงตัวละครอลาสเตอร์ว่ามีลักษณะแบบ "ทัมเบลอร์เซ็กซีแมน" (Tumblr sexyman)

อลาสเตอร์เคยเป็นนักจัดรายการวิทยุสมัยเป็นมนุษย์ และเสียชีวิตในช่วงคริสต์ทศวรรษ 1930 เมื่อเขามาถึงนรกก็ได้รับพลังมหาศาลอย่างรวดเร็วและโค่นล้มเหล่าจอมปีศาจที่ครองอำนาจมานานหลายศตวรษ เสียงพูดของอลาสเตอร์ที่มีลักษณะแบบเสียงพูดทางวิทยุสะท้อนถึงตัวตนขณะยังมีชีวิตเป็นมนุษย์ และบางครั้งก็มีเสียงประกอบที่มักปรากฏในรายการวิทยุดังออกมาขณะที่อลาสเตอร์พูด

ในตอนนำร่องของ *โรงแรมนรกหรรษา* เอดเวิร์ด บอสโก (Edward Bosco) รับบทพากย์เสียงอลาสเตอร์ ส่วนกาเบรียล ซี. บราวน์ (Gabriel C. Brown) ทำหน้าที่ให้เสียงร้องเพลงของอลาสเตอร์ ในซีรีส์ เอมีร์ ทาไลรับบททั้งพากย์เสียงและร้องเพลงแทนที่บอสโกและบราวน์

## ประวัติตัวละคร

## การส่งเสริมและการตอบรับ

## อ้างอิง

หมวดหมู่:ตัวละครในโรงแรมนรกหรรษา
หมวดหมู่:ตัวละครที่เป็นฆาตกรต่อเนื่อง
หมวดหมู่:ตัวละครที่เป็นปิศาจและมาร
หมวดหมู่:ตัวละครที่เป็นผู้สังหารหมู่
หมวดหมู่:ตัวละครที่เป็นอาชญากรชาวอเมริกัน
หมวดหมู่:ตัวละครที่เป็นลอร์ดและเลดี
หมวดหมู่:ตัวละครที่เป็นเอเซ็กชวล
หมวดหมู่:ตัวละครชายในการ์ตูนทีวีแอนิเมชัน
หมวดหมู่:ตัวละครแอนิเมชันที่ปรากฏตัวครั้งแรกในปี พ.ศ. 2562
หมวดหมู่:ตัวละครโทรทัศน์ที่ปรากฏตัวครั้งแรกในปี พ.ศ. 2562